**KITÖLTÉSI ÚTMUTATÓ**

**Idegenforgalmi adóbevallás című nyomtatványhoz**

**Vonatkozó jogszabályok:**

- a helyi adókról szóló 1990. évi C. törvény (továbbiakban: Htv.),

- Nagyatád Város Önkormányzata Képviselő-testületének az idegenforgalmi adóról 19/2018. (XI.30.) önkormányzati rendelete (továbbiakban: Ör.),

Adókötelezettség terheli azt a magánszemélyt, aki nem állandó lakosként az önkormányzat illetékességi területén legalább egy vendégéjszakát eltölt.

Az adó alapja a megkezdett vendégéjszakák száma. Nagyatád Város illetékességi területén az adó mértéke személyenként és vendégéjszakánként 400 Ft.

**A fizetendő idegenforgalmi adót az adóbeszedésre kötelezett akkor is tartozik befizetni, ha annak beszedését elmulasztotta**.

Mentes az idegenforgalmi adó alól:

- az Észak-atlantiSzerződés tagállamainak a Békepartnerség más részt vevő államainak, Magyarországon kizárólag szolgálati kötelezettség céljából tartózkodó fegyveres erői, az Észak-atlanti Szerződés alapján felállított nemzetközi katonai parancsnokságok személyi állományába tartozó vagy alkalmazásában álló nem magyar állampolgárságú, katonai szolgálatban lévő és polgári állományú személyek által eltöltött vendégéjszakák száma;

- a 18. életévét be nem töltött magánszemély;

- a gyógyintézetben fekvőbeteg szakellátásban részesülő vagy szociális intézményben ellátott

magánszemély;

- a közép- és felsőfokú oktatási intézménynél tanulói vagy hallgatói jogviszony alapján, hatóság vagy bíróság intézkedése folytán, a szakképzés keretében, a közszolgálati kötelezettség teljesítése, vagy a településen székhellyel, vagy telephellyel rendelkező vállalkozó esetén vállalkozási tevékenység vagy ezen vállalkozó munkavállalója által folytatott munkavégzés céljából az önkormányzat illetékességi területén tartózkodó magánszemély, továbbá

- aki az önkormányzat illetékességi területén lévő üdülő tulajdonosa vagy bérlője, továbbá a használati jogosultság időtartamára a lakásszövetkezet tulajdonában álló üdülő használati jogával rendelkező lakásszövetkezeti tag, illetőleg a tulajdonos, a bérlő hozzátartozója, valamint a lakásszövetkezet tulajdonában álló üdülő használati jogával rendelkező lakásszövetkezeti tag használati jogosultságának időtartamára annak a Polgári Törvénykönyv szerinti hozzátartozója;

- az egyházi jogi személy tulajdonában lévő építményben, telken vendégéjszakát - kizárólag az egyházi jogi személy hitéleti tevékenységéhez kapcsolódó részvétel céljából - eltöltő egyházi személy;

- a honvédelmi vagy rendvédelmi feladatokat ellátó szervek állományába tartozó személy hozzátartozója, ha a vendégéjszakát az állomány tagjának látogatása miatt tölti a szolgálatteljesítés vagy a munkavégzés helye szerinti településen lévő, a honvédelmi vagy rendvédelmi szerv rendelkezése alatt álló, szolgálati érdekből fenntartott szálláshelyen, feltéve, ha a településen való szolgálatteljesítés, munkavégzés időtartama legalább egybefüggő 30 nap.

**A bevallási nyomtatvány egyes sorai**

**I. Bevallott időszak, betétlapok száma, fizetendő idegenforgalmi adó összege**

Ebben a pontban meg kell jelölni, hogy a bevallás (vagy önellenőrzés) melyik év, hányadik hónapjáról kerül benyújtásra, fel kell tüntetni, hogy szálláshelyenként hány darab betétlap kerül benyújtásra. Továbbá ebben a pontban kell szerepeltetni a településre fizetendő idegenforgalmi adó teljes összegét, aminek meg kell egyezni az „A” jelű betétlapok II/8. sorába feltüntetett szálláshelyenként fizetendő idegenforgalmi adók összegével.

**II. Az adó beszedésére kötelezett**

Az adó beszedésére kötelezett azonosításához szükséges adatokat kell kitölteni.

Az adó beszedésére kötelezett:

A Htv. 34.§ (1) bekezdése alapján a fizetendő adót:

*a)* a szálláshely ellenérték fejében történő átengedése esetén a szállásdíjjal együtt a szállásadó,

*b)* a szálláshely vagy bármely más ingatlan ingyenesen történő átengedése esetén a szálláshellyel, ingatlannal rendelkezni jogosult az ott-tartózkodás utolsó napján (a továbbiakban együtt: adóbeszedésre kötelezett) szedi be.

**III. Aláírás**

Ide kell a bevallás kitöltésének helyét és időpontját beírni, valamint az adóbeszedésre kötelezettnek vagy a képviselőjének (meghatalmazottjának) aláírnia. A bevallás aláírás hiányában, illetve aláírásra jogosulatlan személy aláírása esetén érvénytelen, azaz joghatás kiváltására nem alkalmas.

Amennyiben az adóbevallást az adózó képviselője (meghatalmazottja) írja alá, akkor a megfelelő státusz mellett X-el kell jelölni, aszerint, hogy állandó meghatalmazott, eseti meghatalmazott és a meghatalmazást csatolja vagy pénzügyi képviselő.

 **KITÖLTÉSI ÚTMUTATÓ**

**AZ „A” JELŰ KIEGÉSZÍTŐ LAPHOZ**

Az „A” jelű betétlapokat szálláshelyenként kell benyújtani!

**I. A szálláshely vagy bármely más ingatlan ingyenesen történő átengedése esetén a szálláshely, ingatlan címe**

Ebben a blokkban a szálláshely beazonosításához szükséges adatokat (cím, helyrajzi szám) kell kitölteni.

**II. Az adó kiszámítása**

**1. pont: a tárgyhavi összes vendégéjszakák számát kell beírni.**

**2. pont: az adó alapjába nem számítandó, állandó lakosként az önkormányzat illetékességi területén eltöltött vendégéjszakák száma**

**3. pont: Törvény alapján mentes vendégéjszakák száma összesen:**

3.1.+3.2.+3.3.+3.4.+3.5.+3.6.+3.7.+3.8.+3.9.+3.10.+3.11. sorok összesen

**3.1. az Észak-atlanti Szerződés tagállamainak a Békepartnerség más részt vevő államainak, Magyarországon kizárólag szolgálati kötelezettség céljából tartózkodó fegyveres erői személyi állományába tartozó vagy alkalmazásában álló nem magyar állampolgárságú, katonai szolgálatban lévő és polgári állományú személyek által eltöltött vendégéjszakák száma**

**3.2. pont: 18 életévét be nem töltött magánszemély:** személyazonosítói igazolvány alapján megállapítható az életkor.

**3.3. pont:** **a gyógyintézetben fekvőbeteg szakellátásban részesülő magánszemély:** fekvőbeteg szakellátás alatt mind az általános, mind a speciális fekvőbeteg szakellátást kell érteni. Például folyamatos benntartózkodás mellett végzett általános vagy speciális diagnosztikai, gyógykezelési, rehabilitációs vagy ápolási célú fekvőbeteg-gyógyintézeti ellátás; vagy ilyen célú meghatározott napszakokban történő ellátás; vagy egyszeri vagy kúraszerű beavatkozás, amelyet követően meghatározott idejű megfigyelés szükséges, illetve a megfigyelési idő alatt a további azonnali egészségügyi ellátás biztosított. Amennyiben a magánszemély járóbeteg szakellátást vesz igénybe, nem illeti meg az idegenforgalmi adó mentesség.

**3.3. pont:** **szociális intézményben ellátott magánszemély:** a szociális intézmény fogalmát a Htv. 52.§-ának 33. pontja definiálja, mely szerint szociális intézménynek minősül a szociális igazgatásról és szociális ellátásokról szóló törvényben meghatározott nappali, illetve bentlakásos ellátást, vagy támogatott lakhatást biztosító szervezet. Mentes az idegenforgalmi adó alól a magánszemély, ha egy számára szociális alapszolgáltatást vagy szakosított ellátást nyújtó intézményben tölt el vendégéjszakát.

Nem mentes az idegenforgalmi adó alól a tényleges rehabilitációs kezelésben nem részesülő, de a rehabilitációs intézményben megszálló egyéb magánszemély (rokon, szülő, testvér stb.)

**3.4. pont:** **a közép- és felsőfokú oktatási intézménynél tanulói vagy hallgatói jogviszony** okán az a diák tartózkodik az önkormányzat illetékességi területén, aki ott a hallgatói jogviszonyból eredő képzéseken, tréningeken, felkészítőkön, tanítási egységeken vesz részt. A diákot csak azon önkormányzat illetékességi területén illeti meg az idegenforgalmi adó alóli mentesség, ahol az ott tartózkodást a tanulói (hallgatói) kötelezettségének teljesítése szükségessé teszi. Nem illeti meg adómentesség azt, aki valamely közép- vagy felsőfokú oktatási intézményben tanulói (hallgatói) jogviszonnyal rendelkezik, erre hivatkozással bármely magyarországi önkormányzat illetékességi területén.

Amennyiben az oktatási intézmény Nagyatád Város illetékességi területén fekszik, úgy a mentesség igénybevételéhez elegendő a diákigazolvány felmutatása. Azonban, ha az oktatási intézmény nem Nagyatád Város illetékességi területén fekszik, a mentesség igénybevételéhez szükség van az oktatási intézménytől származó olyan igazolásra, amelyben az intézmény igazolja, hogy a diák tanulói (hallgatói) jogviszonya okán tartózkodik a településen.

**3.5. pont**: **valamely** **hatóság vagy bíróság intézkedése folytán megvalósuló tartózkodásnak** minősül, ha a magánszemély bíróság vagy hatóság idézésére jelenik meg a településen, vagyis kötelessége az ott tartózkodás.

**3.6. pont: a szakképzés keretében:** csak az a magánszemély élvez mentességet, aki a köznevelés keretében a nemzeti köznevelésről szóló törvényben és a szakképzési törvényben meghatározott, szakképző iskolában folyó szakképzésben részesül oly módon, hogy a szakképző iskolával tanulói jogviszonyban áll. Nem illeti meg a mentesség azt a magánszemélyt, aki valamely nyelvtanfolyamon vagy szakmai konferencián, továbbképzésen vesz részt a településen.

**3.7. pont: közszolgálati kötelezettség teljesítése:** a Htv. 52.§-ának 53. pontjában felsoroltak keretében végzett kötelezettség, aközszolgálati jogviszonyban állók, közalkalmazottak munkavégzés céljából való ott tartózkodását jelenti. A diákcsoportot kísérő tanárt akkor illeti meg az adómentesség, ha ezt a tényt hitelt érdemlően bizonyítja egy iskola által kiállított igazolással.

**3.8. pont:** **a településen székhellyel, vagy telephellyel rendelkező vállalkozó esetén vállalkozási tevékenység vagy ezen vállalkozó munkavállalója által folytatott munkavégzés:** a mentesség igénybevételének feltétele, hogy a vállalkozónak vagy munkavállalójának ténylegesen Nagyatád Város illetékességi területén kell dolgoznia. Nem élvez mentességet az adó alól az a vállalkozó vagy munkavállalója, aki a szálláshely fekvése szerinti település illetékességi területén kívül fejti ki tevékenységét, vagy dolgozik. Akkor sem jár meg a mentesség, ha a megrendelő, akinél az alkalmazásban nem álló munkavállaló munkát végez, esetleg rendelkezik a szálláshely szerinti településen székhellyel vagy telephellyel.

**3.9. pont: aki** **az önkormányzat illetékességi területén lévő üdülő tulajdonosa vagy bérlője, lakásszövetkezet tulajdonában álló üdülő lakásszövetkezeti tag, a tulajdonos, a bérlő hozzátartozója:** közeli hozzátartozó a házastárs, az egyeneságbeli rokon, az örökbefogadott, a mostoha- és a nevelt gyermek, az örökbefogadó-, a mostoha- és a nevelőszülő és a testvér, valamint az élettárs, az egyeneságbeli rokon házastársa, a házastárs egyeneságbeli rokona és testvére és a testvér házastársa.

**3.10. pont: az egyházi jogi személy tulajdonában lévő építményben, telken vendégéjszakát - kizárólag az egyházi jogi személy hitéleti tevékenységéhez kapcsolódó részvétel céljából – eltöltő egyházi személy**: egyházi személynek az egyházi jogi személy szolgálatában álló, egyházi szolgálatot sajátos egyházi szolgálati viszonyban, munkaviszonyban vagy egyéb jogviszonyban teljesítő természetes személy tekintendő. Egyházi jogi személynek a bevett egyház és annak belső egyházi jogi személye minősül. Adómentesség csak a hitéleti tevékenység céljából való megszállás esetén vehető igénybe, a jogosult például lelkigyakorlat, egyházi továbbképzés, vagy egyházpolitikai rendezvényre érkező egyházi személy (lelkész, szerzetes, nővér, pap, egyházi gondnok, kántor stb.) Amennyiben ezen egyházi személyek az egyházi ingatlanban (ingatlanon) más célból (pl. nyaralás) tartózkodnak, akkor nem illeti meg őket az adómentesség. Szintén nem jogosultak az adómentességre az egyházi jogi személy ingatlanában (ingatlanán) megszálló, egyházi személynek nem minősülő személyek vagy más, az egyháznál szolgálati viszonyban vagy munkaviszonyban álló személyek hozzátartozói, függetlenül az ott tartózkodás céljától.

**3.11. pont: a honvédelmi vagy rendvédelmi feladatokat ellátó szervek állományába tartozó személy hozzátartozója:** ha a vendégéjszakát az állomány tagjának látogatása miatt tölti a szolgálatteljesítés vagy a munkavégzés helye szerinti településen lévő, a honvédelmi vagy rendvédelmi feladatokat ellátó szerv rendelkezése alatt álló, szolgálati érdekből fenntartott szálláshelyen, feltéve, ha a településen való szolgálatteljesítés, munkavégzés időtartama legalább egybefüggő 30 nap

**4. pont:** **Önkormányzati rendelet alapján mentes vendégéjszakák száma**

**4.1. pont:** az Ör. 2.§-a alapján az önkormányzat illetékességi területén, a lakcímbejelentés szabályai szerint nyilvántartásba vett, lakóhellyel, tartózkodási hellyel rendelkező lakosok Ptk. szerinti hozzátartozói által eltöltött vendégéjszakák számát kell itt feltüntetni.

**4.2. pont:** Nagyatád Város Önkormányzat illetékességi területén nincs másik önkormányzati mentesség

**5. pont:** **Adóköteles vendégéjszakák száma összesen**: ebben a pontban kell kiszámítani az adóköteles vendégéjszakák számát. A tárgyhavi összes vendégéjszaka számából le kell vonni az adó alapjába nem számítandó, állandó lakosként az önkormányzat illetékességi területén eltöltött vendégéjszakák számát, a törvény alapján mentes vendégéjszakák számát, valamint az önkormányzati rendelet alapján mentes vendégéjszakák számát [1-2-3-4].

**6. pont:** **Számított idegenforgalmi adó összege:** az 5. pontban feltüntetett vendégéjszakák számát meg kell szorozni az adómértékkel (400 Ft/fő/vendégéjszaka).

**7. pont: Önkormányzati rendeletben biztosított kedvezmény összege összesen: Nagyatád Város illetékességi területén nincs kedvezmény**

**8. pont: Az önkormányzati adóhatóságnak fizetendő adó összegét kell feltüntetni** [6.-7. sor]

**III. Aláírás**

Ide kell a bevallás kitöltésének helyét és időpontját beírni, valamint az adóbeszedésre kötelezettnek vagy a képviselőjének (meghatalmazottjának) aláírnia. A bevallás aláírás hiányában, illetve aláírásra jogosulatlan személy aláírása esetén érvénytelen, azaz joghatás kiváltására nem alkalmas.